Universis presentes litteras inspecturis, frater Stephanus, humilis abbas monasterii Corbigniacensis, Eduensis diocesis, magister Aymo de Pesmis, archidiaconus Eduensis, et Johannes de Borbonio, archidiaconus Avalonensis in ecclesia Eduensi, salutem in Domino. Noveritis quod in nostra propter hoc presentia, specialiter constituti dominus Girardus, prepositus de Thoiseyo, miles, et Henricus ejus filius, publice et in jure confessi sunt coram nobis se vendidisse et nomine venditionis concessisse et quittavisse reverendo in Christo patri domino Hugoni, Dei gratia Eduensi episcopo, tonduram cum fructibus et exitibus cujusdam nemoris, cujus nemoris proprietas est ipsius reverendi patris, quod nemus vulgariter appellatur les Coutures, et est situm in parochia de Thoiseyo, inter nemus quoddam appellatum les petites Chenevières ex una parte, et rivum dictum d’Issart Jehan ex altera, pro precio viginti duarum librarum Turonensium, de quibus confessi sunt se habuisse et recepisse plenarium pagamentum in peccunia legitime numerata; confessi sunt se eidem reverendo patri et successoribus suis vendidisse et quittavisse tondeuram cum fructibus et exitibus ejusdem nemoris percipiendam de decennio in decennium incipiente in festo Nativitatis beati Johannis Baptiste, pro eodem precio, in fine cujuscumque decennii ipsis quandiu vixerunt et supervenienti persolvendo. Post eorum decessum tondeura cum proprietate dicti nemoris ad episcopatum perpetuo remanebit, se et heredes suos quo ad premissa tenenda obligantes et per juramenta sua propter hoc super sancta Dei evangelia coram nobis corporaliter prestita juridictioni curiarum nostrarum supponentes. In cujus rei testimonium, ad requisitionem dictorum militis et ejus filii, sigilla nostra presentibus litteris duximus apponenda. Datum anno Domini millesimo ducentesimo nonagesimo secundo, die mercurii post hiemale festum beati Nicolai.